PERUSTELUT

1. Joulukuussa 2006 tehty sotilasvallankaappaus johti tarkistetun Cotonoun sopimuksen 96 artiklan mukaisiin neuvotteluihin. Niissä päästiin huhtikuussa 2007 sopimukseen sitoumuksista, jotka koskivat ihmisoikeuksia, demokratian periaatteita ja oikeusvaltioperiaatetta. Neuvosto teki 1. lokakuuta 2007 päätöksen 2007/641/EY Fidžiä koskevista aiheellisista toimenpiteistä, jotta kehitysyhteistyö olisi linjassa sen kanssa, miten Fidži noudattaa sovittuja sitoumuksia.

2. Huhtikuun 10. päivänä 2009 Fidžin presidentti kumosi perustuslain, erotti kaikki tuomarit ja ilmoitti, että vaalit järjestetään viimeistään syyskuussa 2014. Näin toimien Fidži rikkoi yksipuolisesti EU:lle huhtikuussa 2007 antamansa keskeiset sitoumukset. Tämä tapahtui päivä sen jälkeen, kun vetoomustuomioistuin oli tuominnut vuoden 2006 vallankaappauksen yhteydessä asetetun sotilashallituksen laittomaksi. Lisäksi Fidži julistettiin poikkeustilaan ja sananvapautta rajoitettiin tuntuvasti.

3. Tämän kielteisen kehityksen johdosta neuvosto päätti 24. syyskuuta 2009 tekemässään päätöksessä 2009/735/EY jatkaa päätöksellä 2007/641/EY vahvistettujen Fidžiä koskevien aiheellisten toimenpiteiden voimassaoloa, jonka oli määrä päättyä 1. lokakuuta 2009, 31. päivään maaliskuuta 2010. Koska EU:n kanssa sovittujen sitoumusten täytäntöönpanossa ilmeni lisää viivästyksiä, neuvosto päätti 29. maaliskuuta 2010 antamassaan päätöksessä 2010/208/EU jatkaa päätöksellä 2007/641/EY vahvistettujen Fidžiä koskevien aiheellisten toimenpiteiden voimassaoloa 1. päivään lokakuuta 2010 sekä 27. syyskuuta 2010 antamassaan päätöksessä 2010/589/EU 31. päivään maaliskuuta 2011, 31. maaliskuuta 2011 antamassaan päätöksessä 2011/219/EU 30. päivään syyskuuta 2011 ja 26. syyskuuta 2011 antamassaan päätöksessä 2011/637/EU 30. päivään syyskuuta 2012.

4. Kun suurin osa entisiin sokeripöytäkirjan maihin sovellettaviin liitännäistoimenpiteisiin tarkoitetusta Fidžin vuoden 2010 määrärahasta, jonka myöntämisen edellytyksenä on demokraattisen kehityksen jatkuminen, peruttiin toukokuussa 2010, osa määrärahasta siirrettiin käytettäväksi suoriin avustuksiin Suvassa olevan EU:n edustuston kautta. Avustukset kohdistettiin sokerintuotannosta suoraan riippuvaiselle väestönosalle kielteisten sosiaalisten seurausten lieventämiseksi.

5. Fidžille vuosiksi 2011–2013 alustavasti osoitettu määräraha oli komission päätöksen C(2010)8130 mukaisesti 51,094 miljoonaa euroa. Kun sokeripöytäkirjan maiden liitännäistoimenpiteisiin tarkoitettuja vuoden 2013 määrärahoja supistettiin, Fidžin määrärahaa vähennettiin 2,438 miljoonalla eurolla. Määräraha annetaan kuitenkin käyttöön (kokonaan tai osittain) vain sillä edellytyksellä, että Cotonoun sopimuksen 96 artiklan (kehitysyhteistyön rahoitusvälineen 37 artiklan) mukaisissa neuvotteluissa edistytään. Ellei edistystä tapahdu, voidaan harkita vain sellaisia toimenpiteitä, joilla lievennetään kielteisiä sosiaalisia vaikutuksia.

6. Koska Fidžin sosioekonominen tilanne heikkeni edelleen, EU aloitti uudelleen kohdennetun kehitysavun antamisen Fidžin heikossa asemassa oleville väestöryhmille vuonna 2011. Tätä apua ei kanavoitu hallituksen kautta.

7. Myönteistä kehitystä voidaan todeta tapahtuneen vuoden 2012 alusta, muun muassa poikkeustilamääräykset kumottiin 7. tammikuuta 2012 ja 9. maaliskuuta 2012 aloitettiin poliittinen prosessi, jonka tarkoituksena on uuden perustuslain laatiminen maaliskuuhun 2013 mennessä ja uusien parlamenttivaalien järjestäminen syyskuuhun 2014 mennessä perustuslaillisen demokratian palauttamiseksi. Eräitä ihmisoikeuksia ja perusvapauksia koskevat rajoitukset ovat kuitenkin edelleen voimassa.

8. Edellä esitetyn perusteella Euroopan unionin olisi tässä vaiheessa muutettava ja jatkettava nykyistä toimintalinjaa ja aiheellisia toimenpiteitä.

9. Sen vuoksi komissio ehdottaa neuvostolle aiheellisten toimenpiteiden muuttamista, jotta Fidžiä voitaisiin kannustaa jatkamaan pyrkimyksiään, jotka liittyvät demokratian palauttamiseen, oikeusvaltion toteutumiseen sekä ihmisoikeuksien ja perusvapauksien täysimääräiseen kunnioittamiseen. Komissio ehdottaa myös toimenpiteiden soveltamisajan jatkamista 12 kuukaudella 30. syyskuuta 2013 asti.

10. EU:n olisi pidettävä yllä säännöllistä vuoropuhelua Fidžin kanssa ja pysyttävä siihen poliittisesti sitoutuneena. Sen vuoksi päätöstä olisi tarkasteltava uudelleen säännöllisesti.

11. Ehdotetaan, että tämä päätös annetaan tiedoksi Fidzin väliaikaishallitukselle käyttäen pohjana liitteenä olevaa kirjeluonnosta presidentti Nailatikaulle. Lisäksi ehdotetaan, että presidentille ilmoitetaan, että a) EU on tyytyväinen Fidzin viimeaikaiseen myönteiseen kehitykseen kohti demokratian palauttamista ja kannustaa sitä ihmisoikeuksia ja perusvapauksia koskeviin jäljellä oleviin rajoituksiin liittyviin lisätoimiin, b) EU on sitoutunut jatkamaan Cotonoun sopimuksen 8 artiklaan perustuvaa vahvistettua poliittista vuoropuhelua, c) EU perustaa myös vastaisuudessa päätöksensä kehitysyhteistyöstä arvioon, jonka se tekee perustuslaillisen järjestyksen palauttamisessa tapahtuneesta edistyksestä, ja tässä hengessä se on valmis sitoutumaan yhdennentoista Euroopan kehitysrahaston, jäljempänä ’EKR’, ohjelmointiprosessin valmisteluun ja ilmoittaa aikanaan sen ohjeelliset kansalliset määrärahat, vaikka yhdennentoista EKR:n ohjelma-asiakirjat on tarkoitus viimeistellä, allekirjoittaa ja panna täytäntöön demokraattisesti valitun hallituksen kanssa, ja d) 96 artiklaan liittyvä tarkastuskäynti ja virallinen vuoropuhelu – joka käydään sen jälkeen kun on järjestetty uskottava, kattava ja avoin perustuslakia koskeva kuulemisprosessi, jota odotetaan maaliskuuhun 2013 mennessä – voivat johtaa aiheellisten toimenpiteiden uudelleentarkasteluun myönteisessä hengessä, jos tämä on saavutetun edistyksen pohjalta perusteltua.

12. Muutokset aiheellisiin toimenpiteisiin ovat ensimmäinen varovainen vastaus viimeaikaiseen kehitykseen, ja niiden ansiosta voidaan aloittaa keskustelut yhdennentoista EKR:n ohjelmasuunnittelusta ja ilmoittaa Fidzin yhdennentoista EKR:n alustavasta määrärahasta sen jälkeen, kun seuraavan EKR:n perustamisen edellyttämät päätökset tekevät sen mahdolliseksi. Nykyisten toimenpiteiden olennaisiin osiin ei tehdä muutoksia.

Päätelmät

Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi, jolla muutetaan ja jatketaan Fidžin tasavaltaa koskevien aiheellisten toimenpiteiden soveltamisaikaa.

2012/0225 (NLE)

Ehdotus

NEUVOSTON PÄÄTÖS

Fidžin tasavallan kanssa AKT–EY-kumppanuussopimuksen 96 artiklan ja kehitysyhteistyön rahoitusvälineen 37 artiklan nojalla käytyjen neuvottelujen päättämisestä tehdyn päätöksen 2007/641/EY muuttamisesta ja soveltamisjakson jatkamisesta

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon Afrikan, Karibian ja Tyynenmeren valtioiden ryhmän jäsenten sekä Euroopan yhteisön ja sen jäsenvaltioiden välisen kumppanuussopimuksen, joka allekirjoitettiin Cotonoussa 23 päivänä kesäkuuta 2000[1] ja jota tarkistettiin Ouagadougoussa, Burkina Fasossa 22 päivänä kesäkuuta 2010[2], jäljempänä ’Cotonoun sopimus’, ja erityisesti sen 96 artiklan,

ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen Cotonoun sopimuksen täytäntöönpanemiseksi toteutettavista toimenpiteistä ja noudatettavista menettelyistä[3] ja erityisesti sen 3 artiklan,

ottaa huomioon kehitysyhteistyön rahoitusvälineen perustamisesta 18 päivänä joulukuuta 2006 annetun Euroopan parlamentin ja neuvoston asetuksen (EY) N:o 1905/2006[4], jäljempänä ’kehitysyhteistyön rahoitusväline’, ja erityisesti sen 37 artiklan,

ottaa huomioon Euroopan komission ehdotuksen,

sekä katsoo seuraavaa:

(1) Neuvoston päätös 2007/641/EY[5] tehtiin aiheellisten toimenpiteiden täytäntöönpanemiseksi sen jälkeen, kun Cotonoun sopimuksen 9 artiklassa tarkoitettuja olennaisia osia ja kehitysyhteistyön rahoitusvälineen 3 artiklassa tarkoitettuja arvoja oli rikottu.

(2) Näitä toimenpiteitä on jatkettu neuvoston päätöksellä 2009/735/EY[6] ja sen jälkeen neuvoston päätöksillä 2010/208/EU[7], 2010/589/EU[8], 2011/219/EU[9] ja 2011/637/EU[10], koska Fidžin tasavalta ei ole tähän mennessä pannut täytäntöön Cotonoun sopimuksen olennaisia osia koskevia keskeisiä sitoumuksiaan, jotka se antoi huhtikuussa 2007 käydyissä neuvotteluissa, minkä lisäksi viimeaikainen kehitys on eräiden sitoumusten osalta ollut selvästi taantuva.

(3) Koska Fidžillä kuitenkin voidaan vuoden 2012 alusta havaita myönteistä kehitystä kohti demokratian palauttamista, mikä olisi tunnustettava, olisi harkittava mahdollista uudelleensitoutumista tulevaan kehitysyhteistyön ohjelmointiin.

(4) Päätöksen 2007/641/EY voimassaolo päättyy 30 päivänä syyskuuta 2012. On aiheellista päivittää sen sisältö ja jatkaa sen voimassaoloa asianmukaisesti,

ON HYVÄKSYNYT TÄMÄN PÄÄTÖKSEN:

1 artikla

Muutetaan päätös 2007/641/EC seuraavasti:

(1) Korvataan 3 artiklan toinen kohta seuraavasti:

”Päätöksen voimassaolo päättyy 30 päivänä syyskuuta 2013. Sitä tarkastellaan säännöllisesti uudelleen vähintään kuuden kuukauden välein."

(2) Korvataan liite tämän päätöksen liitteellä.

2 artikla

Tämän päätöksen liitteenä oleva kirje osoitetaan Fidžin tasavallalle.

3 artikla

Tämä päätös tulee voimaan päivänä, jona se hyväksytään.

Tehty Brysselissä

Neuvoston puolesta

Puheenjohtaja […]

LIITE

Kirjeluonnos Arvoisa Ratu Epeli NAILATIKAU

Fidžin tasavallan presidentti

Suva

Fidžin tasavalta Arvoisa suurlähettiläs

Euroopan unioni (EU) pitää Cotonoun sopimuksen 9 artiklaa ja kehitysyhteistyön rahoitusvälineen 3 artiklaa hyvin tärkeinä. AKT–EU-kumppanuus perustuu ihmisoikeuksien, demokratian periaatteiden ja oikeusvaltioperiaatteen kunnioittamiseen. Ne ovat Cotonoun sopimuksen olennaiset osat ja suhteidemme perusta.

EU:n neuvosto tuomitsi 11. joulukuuta 2006 Fidžin sotilasvallankaappauksen.

Koska Fidžillä 5 päivänä joulukuuta 2006 tapahtunut sotilasvallankaappaus rikkoo Cotonoun sopimuksen 9 artiklassa mainittuja olennaisia osia, EU kutsui Cotonoun sopimuksen 96 artiklan nojalla Fidžin neuvotteluihin sopimuksessa määrätyin tavoin, jotta tilannetta voitaisiin tutkia perusteellisesti ja toteuttaa tarvittaessa toimenpiteitä sen korjaamiseksi.

Neuvottelujen virallinen osuus alkoi Brysselissä 18. huhtikuuta 2007. EU piti myönteisenä, että väliaikaishallitus vahvisti tuolloin joukon jäljempänä lueteltuja ihmisoikeuksien, perusvapauksien, demokratian periaatteiden ja oikeusvaltioperiaatteen kunnioittamiseen liittyviä sitoumuksia ja ehdotti myönteisiä toimia niiden täytäntöönpanemiseksi.

Sittemmin ja varsinkin huhtikuussa 2009 maan kehityksessä on valitettavasti ollut joukko takaiskuja, mikä tarkoittaa, että Fidži on rikkonut useita antamiaan sitoumuksia. Tämä koskee etenkin perustuslain kumoamista, hyvin huomattavaa viivettä parlamenttivaalien järjestämisessä ja ihmisoikeusrikkomuksia. Vaikka sitoumusten täytäntöönpano on viivästynyt huomattavasti, suurin osa niistä on edelleen erittäin merkityksellisiä Fidžin nykytilanteessa, ja ne on siksi liitetty tähän kirjeeseen. Koska Fidži on yksipuolisesti päättänyt rikkoa eräitä keskeisiä sitoumuksia, sille myönnettyjä kehitysyhteistyön määrärahoja on leikattu.

Vuoden 2012 alussa on toteutettu joitakin myönteisiä toimia, muun muassa poikkeustilamääräykset kumottiin 7. tammikuuta 2012 ja 9. maaliskuuta 2012 ilmoitettiin poliittisesta prosessista, jonka tarkoituksena on uuden perustuslain laatiminen maaliskuuhun 2013 mennessä ja uusien parlamenttivaalien järjestäminen syyskuuhun 2014 mennessä perustuslaillisen demokratian palauttamiseksi. Eräitä ihmisoikeuksia ja perusvapauksia koskevat rajoitukset ovat silti edelleen voimassa.

EU antaa tunnustusta näille pyrkimyksille ja ilmaisee Cotonoun sopimuksen perustana olevan kumppanuuden hengessä olevansa valmis aloittamaan uuden virallisen vuoropuhelun näistä pyrkimyksistä. Tällaista vuoropuhelua voitaisiin ajatella käytäväksi 96 artiklaan liittyvän tarkastuskäynnin yhteydessä sen jälkeen, kun on järjestetty kattava, uskottava ja avoin perustuslakia koskeva kuulemisprosessi, jota odotetaan maaliskuuksi 2013.

Tämän mukaisesti EU on päättänyt jatkaa Fidžiin soveltamiensa aiheellisten toimenpiteiden voimassaoloa ja muuttaa niitä ensimmäisenä vastauksena Fidžin toteuttamiin toimiin, minkä ansiosta voidaan aloittaa keskustelut yhdennentoista Euroopan kehitysrahaston (EKR) ohjelmasuunnittelusta ja aikanaan ilmoittaa Fidzin ohjeellisesta määrärahasta. Tämän jälkeen yhdennentoista EKR:n ohjelma-asiakirjat on tarkoitus viimeistellä, allekirjoittaa ja panna täytäntöön demokraattisesti valitun hallituksen kanssa. Näin ollen on erityisen tärkeää, että väliaikaishallitus sitoutuu kattavaan, uskottavaan ja avoimeen perustuslakia koskevaan kuulemisprosessiin ja kansallisen tason poliittiseen vuoropuheluun, kunnioittaa erityisesti ihmisoikeuksia koskevia sitoumuksiaan ja oikeusvaltionperiaatetta sekä poistaa jäljellä olevat rajoitukset. Vaikka EU:n kanta perustuu Cotonoun sopimuksen olennaisiin osiin ja perusperiaatteisiin etenkin vuoropuhelun käymisen ja keskinäisten velvoitteiden noudattamisen keskeisen merkityksen osalta, EU korostaa, ettei sillä ole ennakkonäkemystä vuoropuhelun tuloksesta.

Jos suunniteltu tarkastelu ja vuoropuhelu johtavat myönteiseen tulokseen, EU on sitoutunut tarkastelemaan kyseisiä aiheellisia toimenpiteitä uudelleen myönteisessä hengessä. Jos taas Fidžin tilanne ei parane, EU:n sille myöntämiä kehitysyhteistyömäärärahoja leikataan lisää. EU perustaa tulevat päätöksensä yhdennentoista EKR:n maaohjelmasta Fidžin osalta erityisesti arvioon, jonka se tekee perustuslaillisen järjestyksen palauttamisessa tapahtuneesta edistyksestä.

Siihen asti, kun virallinen vuoropuhelu on käyty, EU kehottaa Fidžiä jatkamaan ja tehostamaan poliittista vuoropuhelua.

Aiheelliset toimenpiteet ovat seuraavat:

– humanitaarista apua sekä kansalaisyhteiskunnalle ja heikossa asemassa oleville väestöryhmille tarkoitettua suoraa tukea voidaan jatkaa;

– käynnissä olevien, erityisesti kahdeksannesta ja yhdeksännestä EKR:sta rahoitettavien yhteistyötoimien jatkaminen hyväksyttiin;

– demokratiaan paluuta helpottavia ja hallintotapaa parantavia yhteistyötoimia voidaan jatkaa, paitsi jos olosuhteet ovat hyvin poikkeukselliset;

– sokerialan uudistusta koskevien vuoden 2006 liitännäistoimenpiteiden toteuttaminen hyväksyttiin. Fidži allekirjoitti rahoitussopimuksen teknisellä tasolla 19. kesäkuuta 2007. Huomattakoon, että rahoitussopimukseen sisältyy lykkäysehto;

– vuoden 2007 sokerimäärärahaa ei myönnetty;

– vuoden 2008 sokerimäärärahan käyttöönotolle oli asetettu ehdoksi selvityksen esittäminen siitä, että vaalien valmistelu etenee sovittujen sitoumusten mukaisesti, uskottavasti ja aikataulussa, erityisesti väestölaskennan, vaalipiirien rajojen uudelleen määrittelyn ja perustuslain mukaisen vaaliuudistuksen sekä keskusvaalilautakunnan toiminnan varmistamisen edellyttämien toimenpiteiden osalta, mihin kuului vaalien valvojan nimeäminen 30. syyskuuta 2007 mennessä perustuslain mukaisesti. Fidži menetti vuoden 2008 sokerimäärärahan 31. joulukuuta 2009;

– vuoden 2009 sokerimääräraha peruttiin toukokuussa 2009, koska väliaikaishallitus päätti lykätä parlamenttivaaleja syyskuulle 2014;

– vuoden 2010 määräraha peruttiin ennen 1. päivää toukokuuta 2010, koska demokraattisen prosessin jatkamisessa ei ollut edistytty. Koska sokerialan tilanne on kriittinen, osa määrärahasta siirrettiin käytettäväksi suoriin avustuksiin sokerintuotannosta suoraan riippuvaiselle väestönosalle kielteisten sosiaalisten seurausten lieventämiseksi. Näitä varoja hallinnoi keskitetysti EU:n lähetystö Suvassa, eikä niitä kanavoida viranomaisten kautta;

– sokerialan uudistuksen vuosien 2011–2013 liitännäistoimenpiteitä koskeva monivuotinen maaohjelma voidaan valmistella ja allekirjoittaa;

– entisten sokeripöytäkirjan maiden liitännäistoimenpiteitä koskevan monivuotisen vuosien 2011–2013 maaohjelman alustavien määrärahojen käyttöönotto riippuu siitä, päästäänkö neuvotteluissa tuloksiin; ilman neuvottelutulosta voidaan tästä määrärahasta rahoittaa pelkästään sosiaalisten seurausten lieventämiseksi tarkoitettuja toimenpiteitä;

– yhdennentoista EKR:n ohjelmasuunnittelun valmistelu voidaan käynnistää, jotta Fidži voi odottaa, että sille ilmoitetaan aikanaan alustava määräraha;

– lisäksi voidaan harkita erityistukea keskeisten sitoumusten valmistelutyötä ja täytäntöönpanoa, etenkin vaalien valmisteluja ja/tai toimittamista varten;

– alueellinen yhteistyö ja Fidžin osallistuminen siihen säilyvät ennallaan;

– sitoumusten noudattamista seurataan liitteessä esitettyjen säännöllistä vuoropuhelua, arviointi- ja tarkastuskäyntien yhteydessä tehtävää yhteistyötä ja raportointia koskevien ehtojen mukaisesti.

Lisäksi EU odottaa Fidžin tekevän täysimääräistä yhteistyötä Tyynenmeren saarten foorumin kanssa, kun pannaan täytäntöön arvovaltaisten henkilöiden ryhmän suosituksia sellaisina kuin foorumin ulkoministerit hyväksyivät ne kokouksessaan Vanuatulla 16. maaliskuuta 2007. EU pitää tässä yhteydessä myönteisenä viimeaikaista kehitystä, joka koskee yhteistyötä Tyynenmeren saarten foorumin ministeritason kontaktiryhmän kanssa, joka on perustettu seuraamaan sitä, miten vaaleja ja demokratian palauttamista koskevat valmistelut etenevät Fidžillä.

Euroopan unioni jatkaa Fidžin tilanteen seuraamista tiiviisti. Fidžin kanssa käydään Cotonoun sopimuksen 8 artiklan nojalla vahvistettua poliittista vuoropuhelua tavoitteena varmistaa ihmisoikeuksien kunnioittaminen, demokratian palauttaminen ja oikeusvaltioperiaatteen noudattaminen, kunnes molemmat osapuolet toteavat, että vahvistettu vuoropuhelu on täyttänyt tarkoituksensa.

Jos väliaikaishallitus hidastaa annettujen sitoumusten täytäntöönpanoa, keskeyttää sen tai perääntyy sitoumuksista, EU pidättää itselleen oikeuden muuttaa uudelleen aiheellisia toimenpiteitä.

EU painottaa, että Fidžin etuoikeudet sen yhteistyössä EU:n kanssa ovat riippuvaisia Cotonoun sopimuksen olennaisten osien ja kehitysyhteistyön rahoitusvälineessä tarkoitettujen periaatteiden kunnioittamisesta. Jotta EU vakuuttuisi siitä, että väliaikaishallitus on täysin valmis täyttämään antamansa sitoumukset, niiden täytäntöönpanossa on edistyttävä merkittävästi jo varhaisessa vaiheessa.

Kunnioittavasti

Tehty Brysselissä

Neuvoston puolesta || Komission puolesta

C. ASHTON Puheenjohtaja || A. PIEBALGS Komission jäsen

Liitteen liite FIDŽIN TASAVALLAN KANSSA SOVITUT SITOUMUKSET .

A. Demokratian periaatteiden kunnioittaminen

Sitoumus nro 1

Vapaat ja rehelliset parlamenttivaalit järjestetään 24 kuukauden kuluessa 1. päivästä maaliskuuta 2007 edellyttäen, että se on Tyynenmeren saarten foorumin sihteeristön nimeämien riippumattomien tarkastajien suorittaman arvioinnin päätelmien mukaista. Vaaleihin johtavia prosesseja valvotaan, mukautetaan ja tarkistetaan tarvittaessa yhdessä sovittujen arviointiperusteiden mukaan. Tämän mukaisesti

– väliaikaishallitus vahvistaa 30. kesäkuuta 2007 mennessä aikataulun, jossa esitetään päivämäärät uusien parlamenttivaalien valmistelujen eri vaiheiden päätökseen saattamiselle;

– aikataulussa määritetään väestölaskennan, vaalipiirien rajojen uudelleen määrittelyn ja vaaliuudistuksen ajankohdat;

– vaalipiirien rajojen määrittely ja vaaliuudistus toteutetaan perustuslain mukaisesti;

– keskusvaalilautakunnan toiminnan varmistamiseksi toteutetaan toimenpiteitä, joihin kuuluu vaalivalvojan nimittäminen 30. syyskuuta 2007 mennessä perustuslain mukaisesti;

– varapresidentti nimitetään perustuslain mukaisesti.

Sitoumus nro 2

Väliaikaishallitus ottaa huomioon kansalaisyhteiskunnan ja muiden merkittävien sidosryhmien kanssa käydyt keskustelut hyväksyessään lainsäädäntöön sekä finanssi- ja muuhun politiikkaan liittyviä merkittäviä aloitteita ja muutoksia.

B. Oikeusvaltioperiaate

Sitoumus nro 1

Väliaikainen hallitus tekee parhaansa estääkseen turvallisuusviranomaisia antamasta pelottelevia lausuntoja.

Sitoumus nro 2

Väliaikaishallitus pitää voimassa vuoden 1997 perustuslain ja takaa perustuslaillisten instituutioiden, kuten Fidžin ihmisoikeuskomission, julkisen palvelun komission ja perustuslaillisten elinten komission normaalin ja riippumattoman toiminnan. Suuren heimopäälliköiden neuvoston huomattava itsenäisyys säilytetään ja sen toimintaa jatketaan.

Sitoumus nro 3

Oikeuslaitoksen riippumattomuutta kunnioitetaan täysimääräisesti, se saa työskennellä vapaasti, ja kaikki asianosaiset noudattavat sen päätöksiä. Erityisesti

– väliaikaishallitus sitoutuu nimittämään perustuslain 138 §:n 3 momentissa tarkoitetun tuomioistuimen 15. heinäkuuta 2007 mennessä;

– vastedes tuomarit nimitetään ja erotetaan tiukasti perustuslain säännösten ja menettelysääntöjen mukaisesti;

– asevoimat, poliisi tai väliaikaishallitus eivät puutu millään tavalla oikeudenkäyntimenettelyyn, ja ne kunnioittavat täysimääräisesti oikeusalan toimijoiden ammatinharjoitusta.

Sitoumus nro 4

Kaikki korruptioon liittyvät rikosasiat käsitellään asianmukaisia lainkäyttökanavia käyttäen, ja muut väitettyjä korruptiotapauksia tutkimaan mahdollisesti perustettavat elimet toimivat perustuslain puitteissa.

C. Ihmisoikeudet ja perusvapaudet

Sitoumus nro 1

Väliaikaishallitus toteuttaa kaikki tarvittavat toimenpiteet helpottaakseen sitä, että kaikkien väitettyjen ihmisoikeusrikkomusten tutkinta tai käsittely tapahtuu Fidžin lakien mukaisilla menettelyillä ja foorumeilla.

Sitoumus nro 2

Väliaikaishallitus kumoaa poikkeustilamääräykset toukokuussa 2007 edellyttäen, etteivät kansallinen turvallisuus, yleinen järjestys ja yleinen turvallisuus ole uhattuina.

Sitoumus nro 3

Väliaikaishallitus sitoutuu huolehtimaan siitä, että Fidžin ihmisoikeuskomissio toimii täysin riippumattomasti ja perustuslain mukaisesti.

Sitoumus nro 4

Sananvapautta ja tiedotusvälineiden vapautta kunnioitetaan täysimääräisesti niiden kaikissa muodoissa perustuslaissa säädetyn mukaisesti.

D. Sitoumusten noudattamisen seuranta

Sitoumus nro 1

Väliaikaishallitus sitoutuu käymään säännöllistä vuoropuhelua mahdollistaakseen edistymisen arvioinnin ja antaa EU:n ja Euroopan komission viranomaisille ja edustajille mahdollisuuden tutustua rajoituksetta kaikkiin tietoihin, jotka liittyvät ihmisoikeuksia, demokratian rauhanomaista palauttamista ja oikeusvaltion toteutumista Fidžillä koskeviin asioihin.

Sitoumus nro 2

Väliaikaishallitus tekee täyttä yhteistyötä EU:n mahdollisesti tekemien, edistymistä arvioivien ja seuraavien tarkastuskäyntien aikana.

Sitoumus nro 3

Väliaikaishallitus raportoi tilanteen edistymisestä Cotonoun sopimuksen olennaisten osien ja sitoumusten osalta toimittamalla kertomuksen joka kolmas kuukausi 30 päivästä kesäkuuta 2007 alkaen.

Tiettyjä asioita voidaan käsitellä tuloksellisesti vain pragmaattisella lähestymistavalla, jossa otetaan huomioon nykyinen tilanne ja tähdätään tulevaisuuteen.

[1] EYVL L 317, 15.12.2000, s. 3.

[2] EUVL L 287, 4.11.2010, s. 3.

[3] EYVL L 317, 15.12.2000, s. 376.

[4] EUVL L 378, 27.12.2006, s. 41–71.

[5] EUVL L 260, 5.10.2007, s. 15.

[6] EUVL L 262, 6.10.2009, s. 43.

[7] EUVL L 89, 9.4.2010, s. 7.

[8] EUVL L 260, 2.10.2010, s. 10–15.

[9] EUVL L 93, 7.4.2011, s. 2–8.

[10] EUVL L 252, 28.9.2011, s. 1–7.